google/wiki40b huggingface dataset:
Ακροστιχίδα (λογοτεχνία)

Ακροστιχίδα ονομάζεται το είδος του ποιήματος, όπου τα αρχικά γράμματα των στίχων ή των στροφών του σχηματίζουν μια ενδεικτική λέξη ή φράση ακόμα και το αλφάβητο.

Ιστορία

Η αρχή της ακροστιχίδας βρίσκεται στην αρχαιότητα. Οι αρχαίοι λαοί τη χρησιμοποιούσαν στα ποιήματα τους ως μνημονικό τέχνασμα, για να διασφαλίζεται η αρτιότητα του ποιητικού κειμένου.
Ακροστιχίδες συναντούνται και στην Παλαιά Διαθήκη, όπως εκείνη του 119ου ψαλμού με το εβραϊκό αλφάβητο.
Στη ρωμαϊκή εποχή στο είδος αυτό διακρίθηκαν οι Λατίνοι ποιητές Έννιος και Πλαύτος.
Στη διάρκεια των πρωτοχριστιανικών χρόνων και αργότερα στη μεσαιωνική εποχή τα ακροστιχικά κείμενα είχαν διαδοθεί ευρύτατα. Περιώνυμη υπήρξε την περίοδο των χριστιανικών διωγμών η ακροστιχίδα της λέξης ιχθύς που σήμαινε Ιησούς Χριστός Θεού Υιός Σωτήρ. Μάλιστα η εν λόγω λέξη είχε αποβεί και μυστικό σύμβολο αναγνώρισης των χριστιανών.
Ιδιαίτερα καλλιεργήθηκε στο Βυζάντιο και μάλιστα στην εκκλησιαστική υμνολογία. Πολλοί υμνογράφοι και μεταγενέστεροι λογοτέχνες, κάτω από τα αρχικά γράμματα των στίχων ή των στροφών κρύβουν το όνομα τους ή ολόκληρη φράση.

Νεοελληνική Λογοτεχνία

Στη νεοελληνική λογοτεχνία καλλιεργήθηκε κυρίως από τους υποστηρικτές της καθαρεύουσας. Το περιεχόμενο τους ήταν ερωτικό και οι ποιητές τις γράφανε προπάντων σε λευκώματα και ημερολόγια, σύμφωνα με το κλίμα που είχε επικρατήσει εκείνη την εποχή στους φιλολογικούς κύκλους.
Ασχολήθηκαν με το εν λόγω είδος πολλοί νεοέλληνες ποιητές, όπως ο Κωνσταντίνος Σκόκος, ο Ηλίας Τανταλίδης, ο Ν. Δημητριάδης και ο Πολύβιος Δημητρακόπουλος.
Ακολουθεί αντιπροσωπευτικό ποίημα του Ορεινού με μονή ακροστιχίδα στην αρχή των στίχων κάθε στροφής.
-Θάρθω, μαζύ σου, όπου κι αν πάς καλέ μου.

-Είμαι φτωχός, εγώ, τραγουδιστής

Κρατώ στον ώμο μου σταυρό πολέμου,

Λύπες μου οι σύντροφοι, θα κουραστής.

-Αν μ' αγαπάς, δε θ' αρνηθής καλέ μου.
-Θα στερηθής τα πάντα, θα πεινάσης.

Έχει μεγάλες πίκρες η ζωή,

Και πρόωρα μαζύ μου θα γεράσης.

-Λέγε τραγουδιστή, θαρθώ μαζύ!

-Αλίμονο, στο δρόμο θ΄αποστάσης!
-Θέλω, τραγουδιστή, να ξεποστάσω.

-Είναι ο δρόμος κόρη μου, μακρύς,

Και πριν τη δύση πρέπει να προφτάσω.

Λυπούμαι, κόρη που θα κουραστής.

-Αλί, μου, μα στο τέρμα δε θα φτάσω.
-Θάρρεψε, κόρη, πίσω η καταφρόνια.

Εμπρός για μας μονάχα η ζωή.

-Κουράστηκα, μας ζώσανε τα χιόνια,

Λυπήσου, κι ας γυρίσω η φτωχή.

-Αργά 'ναι πειά, μας πήρανε τα χρόνια.
Ακολουθεί αντιπροσωπευτικό ποίημα του Κωνσταντίνου Σκόκου με διπλή ακροστιχίδα στην αρχή και στο τέλος των στίχων του.
Αγνή μου κόρη, εύλαλος, αγγελική καρδίΑ

Να ζήσεις βίον εύχομαι τρισόλβιον γλυκύΝ

Να έχεις το βιβλίον σου τροφήν πνευματικήΝ

Ασχόλημα σου δ' άνετον τα ρόδα και τα ίΑ.
Intershop

Τα Intershop ήταν κρατική αλυσίδα καταστημάτων λιανικής πώλησης στην Λαϊκή Δημοκρατία της Γερμανίας, στην οποία μπορούσαν να χρησιμοποιηθούν μόνο σκληρά νομίσματα (και αργότερα Forumscheck) για την αγορά προϊόντων υψηλής ποιότητας. Το ανατολικογερμανικό μάρκο δεν ήταν αποδεκτό ως μέσο πληρωμής. Τα Intershop αρχικά ήταν προσανατολισμένα προς τους επισκέπτες από δυτικές χώρες, ενώ αργότερα έγινε τα καταστήματα στα οποία οι Ανατολικογερμανοί μπορούσαν να αγοράσουν δυσεύρετα προϊόντα. Μια ακούσια συνέπεια ήταν ότι οι απλοί Ανατολικογερμανοί μπορούσαν να πάρουν μια γεύση για τα αγαθά που διατίθενται στην Δύση, τα οποία θα μπορούσαν να συγκρίνουν με το περιορισμένο αριθμό προϊόντων που ήταν διαθέσιμα στη δική τους χώρα.
Πανελλήνιο Πρωτάθλημα Παίδων Καλαθοσφαίρισης 1992-1993

Το  Πανελλήνιο πρωτάθλημα καλαθοσφαίρισης παίδων του 1993 διοργανώθηκε από την ΕΟΚ και διεξήχθη στη Ρόδο. Συμμετείχαν έξι σύλλογοι, που προκρίθηκαν από τα τοπικά πρωταθλήματα. Τον τίτλο κατέκτησε ο  Πανιώνιος για τρίτη φορά στην ιστορία της διοργάνωσης και δεύτερη συνεχόμενη.
Μαλαγένια

Τραγούδι

Είναι τραγούδι μελωδικό και εντυπωσιακό που απέκτησε ποιότητα  γκράντε τραγουδιού  με τις φωνές των Ενρίκε ελ Μεγίθο  και Τσακόν.
Υπάρχουν διάφορα είδη μαλαγένιας εξαιτίας των μεμονωμένων δημιουργιών μιας σειράς ερμηνευτών, τόσο από ντόπιους της Μάλαγας, όσο και από γεννημένους σε άλλα μέρη της Ανδαλουσίας.
Ο Ντιέγο Κλαβέλ έχει καταγράψει σε δίσκο έως και 47 διαφορετικά είδη μαλαγιένιας. Πρόκειται για ένα τραγούδι με στίχους τεσσάρων ή πέντε οκτασύλλαβων στροφών που συνήθως μετατρέπονται σε έξι λόγω επανάληψης μερικών.

Ερμηνευτές

Μερικοί θεωρούν τον Χουάν Μπρέβα  ως τον δημιουργό των πρώτων μαλαγένιας, αν και άλλοι θεωρούν τον Χουάν Ρέγιες ελ Κανάριο, καθώς πιστεύουν πως οι μαλαγένιας του Χουάν Μπρέβα είναι ένα φαντάγκο με κιθάρα . Για αυτό, η Άλορα, πατρίδα του ελ Κανάριο, θεωρείται το λίκνο της μαλαγένια. Είναι, επίσης, γνωστές οι μαλαγιένιας της Λα Τρίνι, του Νίνιο Τομάρες  και αυτές του μαέστρο Οχάνα, που διαφέρουν από αυτές του Χουάν Μπρέβα. Στην πραγματικότητα, τα τραγούδια του Χουάν Μπρέβα δεν θα έπρεπε να θεωρηθούν ως "καθαρές" μαλαγένιας. Μέσω όμως της εξέλιξης των τραγουδιών αυτών προέρχεται η μαλαγένια. Με άλλα λόγια: τα τραγούδια του Χουάν Μπρέβα μπορούν να θεωρηθούν ως προγενέστερα της μαλαγένια, ως εκείνα τα τραγούδια που της έδωσαν τη βάση αλλά δεν κατάφεραν ακόμη να γίνουν μαλαγένιας με την αυστηρή έννοια. Με τον ίδιο τρόπο, τα τραγούδια με το ύφος του Ενρίκε ελ Μεγίθο, Φοσφορίτο ελ Βιέχο  και Τσακόν, από τα οποία λέγεται ότι προέρχονται «οι νέες μαλαγένιας», προϋποθέτουν ένα εξελικτικό άλμα σε σχέση με αυτά των σχημάτων που παρατίθενται πιο πάνω, που ομαδοποιούνται μεταξύ των ερμηνευτών, αυτών που έχουν ονομαστεί ως «μαλαγένιας της μετάβασης». 
Στα τέλη της δεκαετίας του 90, ξεκίνησε μια νέα αναβίωση των μαλαγένιας με τις επονομαζόμενες «Γιορτινές Μαλαγιένιας», χάρη στο Διαγωνισμό Μαλαγένιας, που πλέον ονομάζεται Μεμοριάλ Χοσέ Μαρία Αλόνσο . Για αυτό ξεκίνησαν να δημιουργούνται καινούργιες μαλαγένιας υπό τον όρο του να σέβονται το ρυθμό και το μέτρο για να μπορούν να τις κάνουν να χορεύονται από τις διαφορετικές ομάδες χορού. Δημιουργός πολλών «Γιορτινών Μαλαγένιας» εκείνης της εποχής είναι ο Φρανθίσκο Σολέρ .
Αυτοκτονίες στην Ελλάδα

Οι αυτοκτονίες στην Ελλάδα είναι ένα φαινόμενο το οποίο επισυμβαίνει σε συγκεκριμένες ιστορικές περιόδους, λόγω των επικρατουσών κατά καιρούς συνθηκών. Γενικότερα, στη χώρα μας δεν παρατηρείται υψηλή ποσόστωση αυτοκτονιών, κάτι που αποδίδεται στις καιρικές συνθήκες, αλλά και το μεσογειακό ταμπεραμέντο των Ελλήνων, σε αντίθεση με τις χώρες του Βορρά, ιδιαίτερα της Σκανδιναβίας, όπου διαχρονικά έχουν καταγραφεί υψηλότατα ποσοστά αυτοχειρίας.
Ωστόσο, σε περιόδους ιδιαίτερης έντασης όπως ο εμφύλιος ή η Ελληνική κρίση χρέους 2010-2012 το φαινόμενο έλαβε πολύ μεγάλες διαστάσεις. 
Οι περισσότερες περιπτώσεις αποκρύβονται από το οικογενειακό περιβάλλουν του αυτόχειρα για θρησκευτικούς ή κοινωνικούς λόγους, όμως υπάρχουν και υποθέσεις, όπως εκείνες του Δημ. Χριστούλα, ή του 45χρονου δάσκαλου Σάββα Μετοικίδη όπου το απονεννοημένο διάβημα λαμβάνει χαρακτήρα κοινωνικής πράξης.
Σόλων ο Αθηναίος

Βιογραφία

Ανήκε σε πλούσια και αριστοκρατική οικογένεια που απέδιδε την καταγωγή της στη γενιά του μυθικού βασιλιά της Αθήνας Κόδρου. Ο πατέρας του ονομαζόταν Εξηκεστίδης· αυτός φρόντισε για την εκπαίδευση και ανατροφή του γιου του. Όταν ο Σόλων έχασε την περιουσία του, στράφηκε προς το εμπόριο και ταξίδεψε στην Αίγυπτο και τη Μ. Ασία. Επωφελούμενος από τα ταξίδια του αυτά μελέτησε ξένους πολιτισμούς και νόμους, καθώς και τον πολιτικοοικονομικό βίο των άλλων χωρών. Τα εφόδια που απέκτησε τα χρησιμοποίησε αποτελεσματικά για την κοινωνική και οικονομική ανόρθωση της πατρίδας του και έτσι κατόρθωσε να αναδειχτεί στο σπουδαιότερο άνδρα της εποχής του.

Ποιητής

Την εμπιστοσύνη του λαού την κέρδισε πρώτα με το ποιητικό του έργο. Ο Σόλων υπήρξε και ελεγειακός ποιητής. Έγραψε ελεγεία με τίτλο «Σαλαμίς», στην οποία προτρέπει τους Αθηναίους να ανακτήσουν το αγαπημένο τους νησί. Από την ελεγεία αυτή σώζονται μόνο οκτώ στίχοι. Ο Σόλων έγραψε επίσης πολιτικές ελεγείες, από τις οποίες έχουμε μεγαλύτερα αποσπάσματα. Σε αυτές εκφράζει τα πολιτικά του φρονήματα και αντανακλά τη φιλοπατρία του και την αγάπη του προς τη δικαιοσύνη. Οι ελεγείες του ονομάστηκαν «γνωμικές», επειδή περιέχουν πολλές γνώμες. Με τους φλογερούς του στίχους επηρέασε την αθηναϊκή κοινή γνώμη, συμβουλεύοντας, ενθαρρύνοντας και ενθουσιάζοντας τους Αθηναίους. Στα ποιήματά του έκανε τη διαπίστωση ότι η κακοδαιμονία της πόλης και οι φιλονικίες οφείλονται στον αγώνα των τάξεων, λόγω και του ότι οι Αθηναίοι πολίτες  έχαναν την ελευθερία τους εξαιτίας χρεών, και υποσχόταν τη θεραπεία του κακού. Γι' αυτό οι Αθηναίοι τον επέλεξαν ως νομοθέτη, για να αποκαταστήσει την ειρήνη με τη μεταβολή των θεσμών.

Ο Σόλων ιατρός

Την ιατρική τέχνη διδάχθηκε στα τέλη του 7ου αι. από την Κρητικό Επιμενίδη και στις αρχές του 6ου αι. από Σκύθα Τοξάριο. Στην ιατρική τον μύησε και το Δελφικό Μαντείο του Απόλλωνα.

Αυτοεξορία

Ο Σόλων, για να αποφύγει μεταβολές της νομοθεσίας του και για να μην αναμειχθεί στην εφαρμογή της, απεδήμησε για δέκα χρόνια. Στην ενέργειά του αυτή διακρίνεται μία πρώτη εφαρμογή τής διάκρισης της νομοθετικής από την εκτελεστική εξουσία. Κρίνοντας από την τυραννία του Πεισίστρατου και των διαδόχων του, που εγκαθιδρύθηκε το 561 π.Χ. και διάρκεσε ως το 510 π.Χ., οι μεταρρυθμίσεις του Σόλωνα φαίνεται πως δεν αντιμετώπισαν πλήρως τα προβλήματα που επιδίωκαν να λύσουν. Η ουσία τους όμως διατηρήθηκε και μετά το τέλος της τυραννίας και απετέλεσε το θεμέλιο πάνω στο οποίο εδραιώθηκε η κλασική αθηναϊκή δημοκρατία.  Ο Σόλων κατά τη διάρκεια των δέκα χρόνων της αυτοεξορίας του επισκέφτηκε, μεταξύ άλλων, και το βασιλιά των Σάρδεων Κροίσο, ο οποίος τον ρώτησε αν γνώριζε κανέναν άνθρωπο πιο ευτυχισμένο από αυτόν. Ο Σόλων του ανέφερε τρεις περιπτώσεις ευτυχισμένων ανθρώπων και τον συμβούλεψε με το γνωστό: «Μηδένα προ του τέλους μακάριζε» (=μη μακαρίζεις κανέναν, πριν το τέλος του). Όταν ξαναγύρισε στην Αθήνα, τη βρήκε σε πολύ καλή κατάσταση χάρη στα δικά του νομοθετικά μέτρα και πέθανε ευτυχισμένος σε βαθιά γεράματα.
Δημήτρης Παπαγερίδης

Βιογραφία

Γεννήθηκε στις Σέρρες στις 19 Απριλίου 1986 και ζυγίζει 137 κιλά. Είναι γνωστός ως ο "Έλληνας Γίγαντας" και αναδείχθηκε πρωταθλητής κόσμου στους εφήβους το 2005 και στις 3 κατηγορίες, ζετέ, αρασέ και σύνολο. Το 2006 ήταν έκτος στην παγκόσμια κατάταξη στην κατηγορία των εφήβων. Εξάλλου, κατέκτησε συνολικά έξι μετάλλια στα πρωταθλήματα Ευρώπης εφήβων το 2004 και 2005.
Επίσης κατέχει πολλές επιδόσεις στην κατηγορία υπερβαρέων βαρών. Στην κατηγορία των +105 κιλών, πέτυχε νέο ατομικό ρεκόρ (192 κιλά στο αρασέ και 230 κιλά στο ζετέ), στις 22 Απριλίου 2007, στη διάρκεια του Ευρωπαϊκού Πρωταθλήματος Ανδρών, στη Σόφια και κατέκτησε το χάλκινο μετάλλιο.
Πετρούσσα Δράμας

Μουσικοχορευτική παράδοση

Στη μουσική παράδοση της Πετρούσσας κυριαρχεί η ζυγιά λύρας-νταχαρέ. Στην ίδια ζυγιά μπορεί να συμμετέχουν περισσότερες από μία λύρες ή/και περισσότεροι από έναν νταχαρέδες.
Το ρεπερτόριο περιλαμβάνει τοπικούς σκοπούς και τραγούδια:

της ευρύτερης περιοχής της Μακεδονίας και της υπόλοιπης Ελλάδας:
αλλά και ευρωπαϊκά:
Κοινοτικό σήμα

Αίτηση κοινοτικού σήματος

Κατ’ επιλογή του αιτούντος, η αίτηση κοινοτικού σήματος κατατίθεται είτε στο ΟΗΜΙ, είτε στην κεντρική υπηρεσία της βιομηχανικής ιδιοκτησίας ενός κράτους μέλους ή στο γραφείο σημάτων της Benelux. Αυτή η υπηρεσία ή γραφείο θα πρέπει τότε να ενεργήσει για τη διαβίβαση της αίτησης στο ΟΗΜΙ εντός προθεσμίας 2 εβδομάδων από την κατάθεση. Η αίτηση θα πρέπει να συνοδεύεται από διάφορα έγγραφα και πληροφορίες (συγκεκριμένα αίτηση καταχώρισης, στοιχεία που να επιτρέπουν την αναγνώριση ταυτότητας του αιτούντος και του πίνακα προϊόντων ή υπηρεσιών για τα οποία ζητείται η καταχώριση) και συνεπάγεται την καταβολή τέλους κατάθεσης και, κατά περίπτωση, ενός ή περισσότερων τελών ανά κλάση.
Όποιος καταθέσει ένα σήμα σε ένα από τα κράτη που μετέχουν στη σύμβαση του Παρισιού απολαμβάνει για την κατάθεση μιας αίτησης κοινοτικού σήματος για το ίδιο σήμα, δικαιώματος προτεραιότητας επί 6 μήνες από την ημερομηνία κατάθεσης της πρώτης αίτησης.

Διαδικασία καταχώρησης

Η κατάθεση μιας αίτησης κοινοτικού σήματος θα πρέπει να συνοδεύεται υποχρεωτικά από μία διπλή έρευνα, που θα πραγματοποιείται από το ΟΗΜΙ και τα εθνικά γραφεία βιομηχανικής ιδιοκτησίας, για τα σήματα ή τις προηγούμενες αιτήσεις σημάτων, κοινοτικές ή εθνικές.
Ο αιτών δύναται ανά πάσα στιγμή να αποσύρει την αίτηση του για κοινοτικό σήμα ή να περιορίσει τον κατάλογο προϊόντων και υπηρεσιών που περιλαμβάνονται σε αυτό. Αν ικανοποιούνται οι προϋποθέσεις τις οποίες οφείλει να πληροί η αίτηση κοινοτικού σήματος, αυτή δημοσιεύεται.

Διάρκεια και ανανέωση

Η διάρκεια της καταχώρησης του κοινοτικού σήματος είναι δεκαετή από την ημερομηνία κατάθεσης της αίτησης. Η καταχώρηση μπορεί να ανανεωθεί για δεκαετείς περιόδους.
Εντός 5 ετών από την ημερομηνία καταχώρισης, ένα κοινοτικό σήμα θα πρέπει να χρησιμοποιηθεί πραγματικά από τον κάτοχο στην Κοινότητα για τα προϊόντα και τις υπηρεσίες για τις οποίες καταχωρήθηκε.

Διαδικασία προσφυγής

Μια διαδικασία προσφυγής μπορεί να υποβληθεί κατά κάθε απόφασης των εξεταστών, των τμημάτων ανακοπής, του τμήματος διαχείρισης των σημάτων και των νομικών ζητημάτων, και των τμημάτων ακύρωσης του ΟΗΜΙ. Το κείμενο του κανονισμού ορίζει τα πρόσωπα που δικαιούνται να υποβάλλουν προσφυγή, την προθεσμία και τη μορφή αυτής και προσδιορίζει τις προϋποθέσεις προδικαστικής αναθεώρησης, την εξέταση της προσφυγής, την απόφαση επί της προσφυγής και την προσφυγή ενώπιον του δικαστηρίου.
Εξέγερση του Κιλελέρ

Ιστορικό

Ακόμα και αν οι αγροτικές περιοχές της Θεσσαλίας, και η ίδια η Θεσσαλία, δόθηκε από την Οθωμανική Αυτοκρατορία στο Βασίλειο της Ελλάδος μέσω της Συνθήκης της Κωνσταντινουπόλεως το 1881, οι αγροτικές περιοχές συνεχίστηκαν για πολλά χρόνια να διοιηκούνται μέσω του συστήματος "Τσιφλίκι". Ενώ οι Τσιφλικάδες είχαν ένα ημι φεουδαρχικό καθεστώς. Οι Τσιφλικάδες υποχρεώθηκαν να παράσχουν στέγη για τους αγρότες τους και δεν τους επιτράπηκε να άγουν καταναγκαστική εργασία. Καθώς οι συνθήκες διαβίωσης και εργασίας των αγροτών επιδεινώθηκαν, οι διαμαρτυρίες έγιναν πιο συχνές, ιδίως μετά τη δολοφονία προσωπικοτήτων όπως ο ακτιβιστής Μαρίνος Αντύπας. Οι υποσχέσεις του Ελευθέριου Βενιζέλου κατά την εκλογική του εκστρατεία του 1910 σχετικά με τη γεωργική μεταρρύθμιση επιδείνωσαν περαιτέρω τις συνθήκες. Τον Μάρτιο του 1910 οι αγρότες διοργάνωσαν μαζική διαμαρτυρία στη Λάρισα.
Η εξέγερση του Κιλελέρ ξεκίνησε όταν  εκατοντάδες αγρότες προσπάθησαν να ταξιδέψουν με τρένο στη Λάρισα χωρίς να αγοράσουν εισιτήρια. Όταν το αίτημά τους απορρίφθηκε, οι αγρότες κατέβηκαν  και συγκρουστηκαν με τον σταθμάρχη , ο οποίος ζήτησε την παρέμβαση της Χωροφυλακής. Καθώς οι ειδήσεις για τις δολοφονίες εξαπλώθηκαν στη Λάρισα, οι συγκρούσεις μεταξύ χωροφυλάκων και διαδηλωτών επεκτάθηκαν.
Καϊλάς Σατυάρτι

Σπουδές

Ο Καϊλάς Σατυάρτι γεννήθηκε με το όνομα Καϊλάς Σάρμα (Kailash Sharma) στις 11 Ιανουαρίου 1954, στο διαμέρισμα της πόλης Βιντίσα, στο ινδικό κρατίδιο Μαντία Πραντές.
Ο Σατυάρτι φοίτησε στο δημόσιο γυμνάσιο αρρένων και σπούδασε ηλεκτρολόγος μηχανικός στο Τεχνολογικό Ινστιτούτο Σαμράτ Ασόκ (SATI) της Βιντίσα. Ολοκλήρωσε επίσης ένα μεταπτυχιακό στην ηλεκτρολογία υψηλών τάσεων. Στη συνέχεια δίδαξε σε ένα κολέγιο στο Μποπάλ για λίγα χρόνια.

Δράση

Το 1980 άφησε τη διδακτική σταδιοδρομία του και έγινε γενικός γραμματέας στο Μέτωπο Απελευθερώσεως Εξαναγκαστικής Εργασίας, ενώ ίδρυσε και το Bachpan Bachao Andolan. Υπήρξε επίσης πρόεδρος της Παγκόσμιας Εκστρατείας για την Εκπαίδευση, από την ίδρυσή της το 1999 μέχρι το 2011, όντας ο ένας από τους 4 ιδρυτές της (οι άλλοι ήταν οι οργανώσεις ActionAid, Oxfam και Education International).
Επιπλέον, ίδρυσε τη Rugmark (σήμερα γνωστή ως Goodweave) ως το πρώτο σύστημα εθελοντικής παρακολουθήσεως και πιστοποιήσεως κατασκευής χαλιών και κιλιμιών χωρίς τη χρήση παιδικής εργασίας στη νότια Ασία. Ο Σατυάρτι έφερε σε πρώτο πλάνο την παιδική εργασία ως θέμα ανθρώπινων δικαιωμάτων και υποστήριξε ότι διαιωνίζει τη φτώχεια, την ανεργία, τον αναλφαβητισμό, την εκρηκτική αύξηση του πληθυσμού και άλλα κοινωνικά προβλήματα, απόψεις που έχουν υποστηριχθεί από αρκετές μελέτες.
Ο Καϊλάς Σατυάρτι, μαζί με τη νεαρή Πακιστανή ακτιβίστρια Μαλάλα Γιουσαφζάι, μοιράσθηκαν το Βραβείο Νομπέλ Ειρήνης το 2014 «για τον αγώνα τους εναντίον της καταπιέσεως παιδιών και εφήβων, καθώς και για το δικαίωμά όλων των παιδιών στην εκπαίδευση». Ο Σατυάρτι έγινε έτσι ο όγδοος Ινδός που τιμήθηκε με Βραβείο Νόμπελ. Ως προς το Νόμπελ Ειρήνης, το μόνο άλλο πρόσωπο που έχει τιμηθεί με αυτό ως κάτοχος (και) της ινδικής υπηκοότητας μέχρι σήμερα υπήρξε η Μητέρα Τερέζα.

Προσωπική ζωή

Ο Καϊλάς Σατυάρτι ζει σήμερα στο Νέο Δελχί με την οικογένειά του: τη σύζυγό του, την κόρη τους, τον γιο τους και τη νύφη τους. Πέρα από την κοινωνική του δράση, έχει χαρακτηρισθεί ως εξαιρετικός μάγειρας.
2870 Χάουπτ

Φυσικά χαρακτηριστικά

Τα κυρίως φυσικά χαρακτηριστικά του Χάουπτ είναι άγνωστα. Ο Χάουπτ περιστρέφεται γύρω από τον εαυτό του μία φορά κάθε 274 ώρες (11,4 γήινες ημέρες), μία εξαιρετικά αργή περιστροφή για αστεροειδή.
Ακαδημεικά Αναγνώσματα

Τα Ακαδημεικά Αναγνώσματα είναι τετράτομο γλωσσολογικό σύγγραμμα του θεμελιωτή της γλωσσολογίας στην Ελλάδα Γεωργίου Ν. Χατζιδάκι. Η πρώτη έκδοση αυτού του έργου έγινε κατά την περίοδο 1902-1904, ενώ η δεύτερη έκδοση κατά την περίοδο 1924-1931.
Στους δύο πρώτους τόμους των Ακαδημεικών Αναγνωσμάτων εξετάζεται η ελληνική, η λατινική και η ινδική γραμματική, και ερμηνεύονται τα τυπικά και φωνητικά φαινόμενα της ελληνικής γλώσσας, η οποία εξετάζεται ως ένα αδιάσπαστο σύνολο, από τα ομηρικά έπη μέχρι τη νεότερη εποχή. Ο τρίτος και ο τέταρτος τόμος του έργου περιλαμβάνουν τη «γενική γλωσσική» και μία σύντομη ιστορία της επιστήμης της γλωσσολογίας.
Νίκη Ξάνθου

Βιογραφικό

Γεννήθηκε στις 11 Οκτωβρίου 1973 στη Ρόδο, όπου και μεγάλωσε. Από μικρή ηλικία έκανε τα πρώτα της βήματα στον αθλητισμό και το άλμα εις μήκος ήταν αυτό που την κέρδισε. Σήμερα, ασχολείται με τα κτηματομεσιτικά και είναι Αξιωματικός του Λιμενικού Σώματος.  Έχει ύψος 1,75μ.

Προσωπική ζωή

Υπήρξε παντρεμένη με τον επίσης αθλητή του μήκους Δημήτρη Χατζόπουλο ωστόσο ο γάμος δεν κράτησε πολύ. Τα τελευταία χρόνια είναι με τον Δημήτρη Ανδριόπουλο όπου δραστηριοποιούνται επιχειρηματικά στην Πάτμο.

Καριέρα

Η Νίκη Ξάνθου αγωνίσθηκε για χρόνια με τη φανέλα του ΓΑΣ Υγεία Ρόδου. Υπήρξε πρωταθλήτρια Ευρώπης, ολυμπιονίκης και κάτοχος πανελληνίου ρεκόρ. Διακρίθηκε σε όλους τους αγώνες που πήρε μέρος και έχει τρεις συμμετοχές σε Ολυμπιακούς Αγώνες (Ατλάντα, Σίδνεϊ, Αθήνα). Στην Ολυμπιάδα της Ατλάντα σε ηλικία 22 ετών έκανε εντυπωσιακή εμφάνιση στον τελικό, όπου κατέκτησε την 4η θέση με 6,97 m. Οι μεγαλύτερες επιτυχίες στην καριέρα της ήταν η δεύτερη θέση στο Παγκόσμιο Πρωτάθλημα του 1997 στην Αθήνα και το χρυσό μετάλλιο το 2002 Ευρωπαϊκό Πρωτάθλημα Κλειστού Στίβου στη Βιέννη. Το 2004 μετά και τον αποκλεισμό της στους Ολυμπιακούς Αγώνες της Αθήνας, αποχωρεί από την ενεργό δράση και θεωρείται από τις καλύτερες αθλήτριες στην Ελλάδα στο άλμα εις μήκος.

Διακρίσεις

Αναλυτικά παρακάτω οι διακρίσεις της Νίκης Ξάνθου εντός και εκτός συνόρων.

Βραβεύσεις

Το 1997 η Νίκη Ξάνθου ψηφίστηκε ως η καλύτερη αθλήτρια της χρόνιας στα βραβεία ΠΣΑΤ.
Μυός Όρμος

Ιστορία

Μετά την βασιλεία των Πτολεμαίων, ο Μυός Όρμος ήταν μαζί με την Βερενίκη (νοτιότερα στις ακτές της Ερυθράς Θάλασσας) ένα από τα δύο σημαντικότερα εμπορικά λιμάνια της ρωμαϊκής Αιγύπτου με την Ινδία, την Αφρική και ίσως και την Κίνα.
Πολεμική Πινακοθήκη της Αγίας Πετρούπολης

Η Πολεμική Πινακοθήκη της Αγίας Πετρούπολης (ρωσ. Военная галерея) βρίσκεται στα Χειμερινά ανάκτορα στην Αγία Πετρούπολη, Ρωσία. Διαθέτει 322 πορτραίτα στρατηγών, οι οποία συμμετείχαν στον Πατριωτικό Πόλεμο του 1812. Τα πορτραίτα ζωγράφισε ο Τζορτζ Ντόου (George Dawe), μαζί με τους βοηθούς του, Αλεξάντερ Πολιάκοφ και Βίλχελμ Γκόλικε (Wilhelm August Golike)
Ο χώρος όπου βρίσκεται η Πολεμική Πινακοθήκη της Αγίας Πετρούπολης δημιουργήθηκε χάρη στο αρχιτέκτονα Κάρλο Ρόσι. Η Πολεμική Πινακοθήκη άνοιξε στις 25 Δεκεμβρίου 1826.
Εκτός από τα πορτραίτα, το οποία σχεδίασαν ο Ντόου και οι βοηθοί του, υπήρχαν και πορτραίτα του Αλέξανδρου Α΄ και των συμμάχων του - τον Πρώσο βασιλιά Φρίντριχ Βίλχελμ Γ΄ και τον αυτοκράτορα της Αυστρίας Φραγκίσκο Β΄. Τα πορτραίτα του Αλέξανδρου και του Βίλχελμ σχεδιάστηκαν από τον Βερολινέζο Φραντς Κρούγκερ ενώ αυτό του Φραγκίσκου Β΄ από τον Ούγγρο καλλιτέχνη Πέτερ Κράφτομ.
Στην σοβιετική εποχή, στην πινακοθήκη προστέθηκαν άλλα τέσσερα πορτραίτα γρεναδιέρων, οι οποίοι δημιουργήθηκαν το 1827, για την προστασία των σπιτιών των βετεράνων του Πατριωτικού Πολέμου του 1812. Αργότερα, προστέθηκαν δύο σχέδια του Πέτερ φον Χες (Peter von Hess):
Δρέπανο Αχαΐας

Ιστορία

Πιστεύεται ότι η ευρύτερη περιοχή έχει συνεχή κατοίκηση από την αρχαιότητα. Εκεί βρισκόταν σύμφωνα με τις περιγραφές του Παυσανία η αρχαία πολίχνη Βολίνα, αλλά και το Τείχος της Αθηνάς που ήταν το σύνορο της Ρυπαίας χώρας με την Πάτρα. Ο αρχαιολόγος Μιχ. Πετρόπουλος συνοψίζοντας αρχαιολογικές πληροφορίες συνδέει το Δρέπανο με την Βολίνα λέγοντας ότι το σύγχρονο χωριό είναι χτισμένο στην ίδια θέση. Αρχαίος οικισμός έχει ανεβρεθεί στη θέση του σημερινού χωριού και επεκτείνετε και νότια αυτού σε αγροτικές εκτάσεις. Στο Δρέπανο έχει ανασκαφή νεκροταφείο γεωμετρικής περιόδου, και πλήθος αρχαιοτήτων σε εκσκαφές για κατασκευές κτιρίων. Η ονομασία Δρέπανο σώζεται από την αρχαιότητα για το ακρωτήριο λόγω του σχήματος του που είναι σαν δρεπάνι.
Αρχικά το χωριό ήταν χτισμένο σε άλλη κοντινή θέση από την σημερινή και αναφέρεται από τον Γάλλο περιηγητή Πουκεβίλ το 1816 με 25 οικογένειες, 22 το 1828 και 305 κατοίκους το 1889. Το 1941 η Γερμανική Πολεμική Αεροπορία βομβάρδισε οκτώ φορές όλα τα παραλιακά χωριά νότια της Πάτρας, μαζί και το Δρέπανο.
Το 1835 αποτέλεσε χωριό του νεοσύστατου Δήμου Αργυραίων έως το 1841 που με νέα διοικητική μεταβολή ο δήμος διαλύθηκε. Το 1841 με το Β.Δ. 27/11/1840 προσαρτήθηκε στον Δήμο Πατρέων έως το 1912. Το 1912 (ΦΕΚ 256Α - 28/08/1912) συστάθηκε η Κοινότητα Δρεπάνου η οποία μέχρι το 1925 συμπεριλάμβανε και τα Αραχωβίτικα με έδρα το Δρέπανο. Το 1997 με το Σχέδιο Καποδίστριας καταργείται η κοινότητα και αποτέλεσε δημοτικό διαμέρισμα του Δήμου Ρίου
Μαρμαριτζάνα

Η Μαρμαριτζάνα ήταν μεσαιωνική βυζαντινή πόλη και επισκοπή στην Κεντρική Ελλάδα.
Η ακριβής τοποθεσία της πόλης παραμένει άγνωστη, με εξαίρεση το γεγονός πως ευρισκόταν επί του ανώτερου τμήματος της κοιλάδας του Σπερχειού Ποταμού, στα δυτικά της Νεοπατρίας (σημερινής Υπάτης). Η ιστορία της πόλης είναι σχετικά άγνωστη, με εξαίρεση το γεγονός πως αποτέλεσε επισκοπική έδρα, η ύπαρξη της οποίας επιβεβαιώνεται από, τουλάχιστον, την εποχή του Βυζαντινού Αυτοκράτορα Λέοντα ΣΤ΄ του Σοφού (βασίλευσε μεταξύ 886-912) έως και τον 13ο αιώνα. Αποτελούσε την μοναδική βοηθητική επισκοπή της μητροπολιτικής έδρας της Νεοπατρίας. Πιθανώς να επρόκειται για την ίδια επισκοπική έδρα με εκείνη του Μαρμαριτζίου, η οποία και αναφέρεται σε μία Notitia Episcopatuum του 11ου αιώνα ως βοηθητική επισκοπή της Μητροπόλεως Λαρίσης.
Μετά την Δ΄ Σταυροφορία, οι επισκοπικοί κατάλογοι της Ρωμαιοκαθολικής Εκκλησίας την περιέλαβαν ως Valacensis ή Lavacensis, ωστόσο το πιθανότερο είναι η συγκεκριμένη έδρα να παρέμεινε χηρεύουσα, είτε επρόκειτο για Έλληνα Ορθόδοξο είτε για Λατίνο Καθολικό επίσκοπο, από τις αρχές του 13ου αιώνα και έπειτα. Η έδρα παραμένει ως τιμητική επισκοπή της Καθολικής Εκκλησίας μετά την ονομαστική της αποκατάσταση το 1933, ως "Μαρμαριζάνα". Παραμένει για καιρό χηρεύουσα, καθώς είχε, στην διάρκεια της ιστορίας της, μόλις έναν κάτοχο, εκ του χαμηλότερου (επισκοπικού) βαθμού: τον Τόμας Ο'Μπιρν (26 Αυγούστου 1739 - 16 Σεπτεμβρίου 1739), αργότερα Πρωτοσύγκελλος του Άρνταχ (Ιρλανδία) (26 Αυγούστου 1739 - 16 Σεπτεμβρίου 1739), διαδεχόμενος ως Επίσκοπος του Άρνταχ (16 Σεπτεμβρίου 1739 - Ιανουάριος 1747).
Παγκόσμιο Κύπελλο Ποδοσφαίρου Ενόπλων 2015

Το Παγκόσμιο Κύπελλο Ποδοσφαίρου Ενόπλων (ΣΙΣΜ) 2015 (τελική φάση) διεξήχθη στo Μουνγιόνγκ στη Νότια Κορέα, από 30 Σεπτεμβρίου ως 10 Οκτωβρίου 2015, στο πλαίσιο των Παγκόσμιων Στρατιωτικών Αγώνων με συμμετοχή 10 χωρών. Νικήτρια αναδείχθηκε η Αλγερία.

Σύστημα διεξαγωγής

Οι 10 ομάδες χωρίστηκαν σε δύο ομίλους των 5 ομάδων. Οι πρώτες του κάθε ομίλου προκρίθηκαν στον τελικό, οι δεύτερες αγωνίστηκαν στον μικρό τελικό για την τρίτη θέση, οι δύο τρίτες για τις θέσεις 5-6, οι δύο τέταρτες για τις θέσεις 7-8 και οι δύο πέμπτες για τις θέσεις 9-10, ώστε να προκύψει η τελική κατάταξη.
Κύπελλο Κύπρου πετοσφαίρισης ανδρών 1999-00

Φάιναλ Φορ

Οι 4 ομάδες που προκρίθηκαν από την προημιτελική φάση συμμετείχαν στο Φάιναλ Φορ της διοργάνωσης, το οποίο πραγματοποιήθηκε στο Κλειστό Απόλλωνα Λεμεσού στη Λεμεσό.